
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U   I M E   R E P U B L I  K E   H R V A T S K E

R J E Š E NJ E 

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za otvaranje stečajnog postupka nad dužnikom ST – STILLES d.o.o. Split, Stepinčeva 2, OIB: 84305925032, dana 8. studenog 2017. 


r i j e š i o   j e                                               

Odbacuje se prijedlog Financijske agencije za otvaranje stečajnog postupka nad dužnikom ST – STILLES d.o.o. Split, OIB: 84305925032.


Obrazloženje

Financijska agencija, Regionalni centar Split podnijela je ovom sudu 30. lipnja 2016. prijedlog za otvaranje stečajnog postupka nad dužnikom ST – STILLES d.o.o. Split, a sve sukladno odredbama čl. 444. st. 2. Stečajnog zakona (Narodne novine broj 71/15 i 104/17; dalje SZ).

Međutim, prethodno tom prijedlogu kod ovog suda je već ranije, 28. kolovoza 2015., zaprimljen prijedlog za otvaranje stečajnog postupka nad istim dužnikom ST – STILLES d.o.o. Split, a koji prijedlog je podnio sam dužnik i koji prijedlog je kod ovog suda zaveden pod brojem St-130/2015, a što je sve utvrđeno uvidom u podatke iz sustava e-Spis i pismena objavljenih na e-Oglasnoj ploči suda. Nadalje, iz tih podataka, kao i iz podataka iz sudskog registra za dužnika, razvidno je da je rješenjem ovog suda broj St-130/2015 od 11. rujna 2017. otvoren stečajni postupak nad dužnikom ST – STILLES d.o.o. Split, OIB: 84305925032, uz imenovanje Ive Bučana iz Mravinaca za stečajnog upravitelja, te da je to rješenje u međuvremenu (dana 28. rujna 2017.) postalo pravomoćno. 

Odredbom čl. 115. st. 1. SZ-a propisano je da na temelju prijedloga za otvaranje stečajnog postupka sud donosi rješenje o pokretanju prethodnog postupka radi utvrđivanja pretpostavki za otvaranje stečajnog postupka (prethodni postupak), protiv kojeg nije dopuštena posebna žalba, ili taj prijedlog odbacuje rješenjem. 
	
Budući da je pravomoćnim rješenjem ovog suda br. St-130/2015 od 11. rujna 2017. već otvoren stečajni postupak nad dužnikom ST – STILLES d.o.o. Split, to je stoga prijedlog Financijske agencije za otvaranje stečajnog postupka u ovom predmetu trebalo odbaciti, jer se nad istim dužnikom ne mogu istovremeno voditi dva stečajna postupka. Naime, stečajni postupak je postupak generalne ovrhe koji se provodi nad ukupnom imovinom stečajnog dužnika, a stečajnom zapljenom obuhvaćena je cjelokupna dužnikova imovina radi čega nad jednim stečajnim dužnikom (nad imovinom) nije moguće voditi više istovremenih insolvencijskih postupaka.

Slijedom navedenog, a sukladno odredbi čl. 115. st. 1. SZ-a, odlučeno je kao u izreci ovog rješenja. 

U Splitu, 8. studenog 2017. 

S U D A C 

Paško Bačić


POUKA O PRAVNOM LIJEKU: 
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od 8 dana od dostave rješenja. Dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova.


DNA:
- predlagatelju – FINA, RC Split
- e-Oglasna ploča suda 
- u spis

